b'\n_START_ARTICLE_\nMihail Birjukov\n_START_SECTION_\nSeuraura\n_START_PARAGRAPH_\nBirjukov on Lokomotiv Jaroslavlin kasvatti. H\xc3\xa4n debytoi seuran miesten kakkosjoukkueessa Ven\xc3\xa4j\xc3\xa4n kolmanneksi korkeimmalla sarjatasolla Pervaja Ligassa vain 16-vuotiaana kaudella 2001\xe2\x80\x932002. Kaudella 2004\xe2\x80\x932005 Birjukov jatkoi samassa sarjassa HK Dmitrovin paidassa. Kaudeksi 2005\xe2\x80\x932006 h\xc3\xa4n siirtyi sarjatasoa ylemm\xc3\xa4s Vys\xc5\xa1aja Ligan Kapitan Stupinoon, jossa Birjukov pelasi kahdeksan runkosarjaottelua. Kaudella 2006\xe2\x80\x932007 h\xc3\xa4n jatkoi saman liigan Molot-Prikamje Permiss\xc3\xa4, jossa Birjukov nousi joukkueensa p\xc3\xa4\xc3\xa4asialiseksi ykk\xc3\xb6smaalivahdiksi ja pelasi 37 runkosarja- ja seitsem\xc3\xa4n playoff-ottelua._NEWLINE_Kaudeksi 2007\xe2\x80\x932008 Birjukov siirtyi Superliigan HK MVD:hen, jossa h\xc3\xa4n nousi heti tulokaskaudellaan joukkueen selke\xc3\xa4ksi ykk\xc3\xb6smaalivahdiksi ja pelasi 46 runkosarja- ja kolme playoff-ottelua. Kaudeksi 2008\xe2\x80\x932009 Superliigan tilalle perustettiin KHL. Birjukov j\xc3\xa4i kuitenkin MVD:n selke\xc3\xa4ksi kakkosmaalivahdiksi Michael Garnettille ja h\xc3\xa4n siirtyi kesken kauden Dinamo Moskovaan. Siell\xc3\xa4 Birjukov toimi l\xc3\xa4hinn\xc3\xa4 Vitali Jeremejevin kakkosmaalivahtina. Kaudella 2010\xe2\x80\x932011 h\xc3\xa4n jakoi varsin tasaisesti Dinamon torjuntavastuun Jeremejevin kanssa._NEWLINE_Birjukov siirtyi kaudeksi 2010\xe2\x80\x932011 jatkamaan KHL-uraansa Jugra Hanty-Mansijskiin. H\xc3\xa4n nousi joukkueen selke\xc3\xa4ksi ykk\xc3\xb6smaalivahdiksi ja torjui 39 pelaassaan runkosarjaottelussa nelj\xc3\xa4 nollapeli\xc3\xa4. Birjukov valittiin KHL:n lokakuun kuukauden maalivahdiksi ja h\xc3\xa4n pelasi my\xc3\xb6s KHL:n t\xc3\xa4hdist\xc3\xb6ottelussa. Kaudella 2011\xe2\x80\x932012 Birjukov torjui 39 runkosarjaottelussa kuusi nollapeli\xc3\xa4, mik\xc3\xa4 oli eniten koko KHL:ss\xc3\xa4 Dinamo Moskovan Aleksandr Jerjomenkon ja Severstal T\xc5\xa1erepovetsin Vasili Ko\xc5\xa1et\xc5\xa1kinin ohella. H\xc3\xa4nell\xc3\xa4 oli my\xc3\xb6s liigan paras torjuntaprosentti (93%). Birjukov pelasi my\xc3\xb6s KHL:n t\xc3\xa4hdist\xc3\xb6ottelussa ja Jugran fanit \xc3\xa4\xc3\xa4nestiv\xc3\xa4t h\xc3\xa4net joukkueensa kauden arvokkaimmaksi pelaajaksi. Hein\xc3\xa4kuussa 2012 Birjukov teki Jugran kanssa kaksivuotisen jatkosopimuksen._NEWLINE_Kaudella 2012\xe2\x80\x932013 Birjukov j\xc3\xa4i niukasi Jugran kakkosmaalivahdiksi Edgars Masa\xc4\xbcskisille, mutta h\xc3\xa4n torjui kuitenkin suurimman osan Nade\xc5\xbeda Cupin otteluista. Kesken kauden 2013\xe2\x80\x932014, KHL:n siirtotakarajalla tammikuussa 2014 seura kauppasi Birjukovin TsSKA Moskovaan rahallista korvausta vastaan, kun seura oli hetke\xc3\xa4 aiemmin purkanut Rastislav Sta\xc5\x88an sopimuksen. H\xc3\xa4n toimi loppukaudella l\xc3\xa4hinn\xc3\xa4 toisen siirtotakarajan maalivahtihankinnan, Jeff Glassin aisaparina. Kaudeksi 2014\xe2\x80\x932015 Birjukov palasi kaksivuotisella sopimuksella Jugraan. Kesken kauden, joulukuussa 2014 seura kauppasi h\xc3\xa4net ja puolustaja Aleksei Pepeljajevin Torpedo Ni\xc5\xbeni Novgorodiin vaihdossa maalivahti Georgi Gela\xc5\xa1viliin ja puolustaja Pavel Valentenkoon. Birjukov jakoi loppukaudella varsin tasaisesti joukkueen torjuntavastuun Ivan Kasutinin kanssa._NEWLINE_Kaudella 2015\xe2\x80\x932016 Birjukov j\xc3\xa4i Torpedon selke\xc3\xa4ksi kakkosmaalivahdiksi Ilja Proskurjakoville. H\xc3\xa4nt\xc3\xa4 haastoi kauden aikana my\xc3\xb6s Ivan Lisutin ja Birjukov k\xc3\xa4vi syyskuussa 2015 lopulta pelaamassan my\xc3\xb6s yhden ottelun farmijoukkue HK Sarovin vahvuudessa, VHL:ss\xc3\xa4. H\xc3\xa4n kuitenkin palasi syyskauden mittaan paremmalle tasolle ja torjui yhdeks\xc3\xa4ss\xc3\xa4 ensimm\xc3\xa4isess\xc3\xa4 ottelussaan kolme nollapeli\xc3\xa4._NEWLINE_Birjukov siirtyi kaudeksi 2016\xe2\x80\x932017 vuoden mittaisella sopimuksella Metallurg Novokuznetskiin. Joulukuussa 2016 h\xc3\xa4n palasi kuitenkin loppukauden sopimuksella Torpedo Ni\xc5\xbeni Novgorodiin. Birjukovilla oli KHL:n pudotuspelien paras torjuntaprosentti (94,8%), vaikkakin joukkueen kausi p\xc3\xa4\xc3\xa4ttyi jo nelj\xc3\xa4nnesv\xc3\xa4lieriin. Kaudeksi 2017\xe2\x80\x932018 h\xc3\xa4n siirtyi Vitjaz Podolskiin. Marraskuussa 2017 Birjukovin sopimus kuitenkin purettiin. Joulukuussa h\xc3\xa4n siirtyi VHL-joukkue Buran Vorone\xc5\xbein maalivahtivalmentajaksi.'